Bylmoorde: ‘Henri was baie emosioneel’Henri van Breda in die hof. Foto: Skermskoot/eNuus-video ŉ Emosionele Andre Rudolf du Toit, Henri van Breda (22) se oom, het Maandag in die Wes-Kaapse hooggeregshof getuig oor die oggend waarop hy na die Van Breda’s se huis ontbied is ná die moord op drie lede van die gesin. Van Breda word daarvan aangekla dat hy sy pa, Martin van Breda (54), ma, Theresa (55), en broer, Rudi (22), op 26 Januarie 2015 met ŉ byl in die gesin se huis op die De Zalze-landgoed buite Stellenbosch vermoor het. Sy sussie, Marli (toe 16 jaar oud), het die aanval oorleef, maar ŉ breinbesering opgedoen en ly aan geheueverlies. Du Toit, Theresa se broer, het gesê hy het op 27 Januarie 2015 ŉ oproep van die landgoed se bestuurder gekry dat hy na sy suster en haar gesin se huis moet kom. Hy het gesê hy is nie ingelig waarom nie. Volgens hom het hy Bothasig omstreeks 09:00 verlaat en het hy omstreeks 10:00 by die huis op die landgoed aangekom. Volgens hom het hy by sy aankoms talle polisievoertuie voor die huis gesien en toe agtergekom dat iets ernstig fout moes wees. Hy het homself aan die polisie voorgestel en is toe ingelig Henri is na die polisiestasie geneem en Marli na die Mediclinic Stellenbosch. Du Toit is oorval deur emosie toe hy gevra is om te getuig oor die oomblik toe hy van Martin, Theresa en Rudi se dood uitgevind het. “Ons was die enigste familie wat hulle gehad het in die Kaap,” het Du Toit gesê. Sonja, Du Toit se vrou, het die dag ná die moorde by hom aangesluit waarna hulle na Marli toe is. Hulle is meegedeel dat Marli na die Mediclinic Vergelegen oorgeplaas gaan word omdat sy glo beter behandeling daar sou kry. Die egpaar is toe na die polisiestasie in Stellenbosch om Henri te besoek, maar is toegang tot hom geweier. “Ons mag hom nie gesien het nie en is toe weg by die polisiestasie,” het hy gesê. Du Toit het getuig hulle mag ook nie vir Henri kos of klere gegee het nie en het eers later uitgevind hy was nie by die polisiestasie nie, maar wel by die speurders se kantoor. Dit het later aan die lig gekom dat Henri se vriendin en haar gesin vir hom klere geneem het. Du Toit het verder getuig dat hy Henri later by James Reade-Jahn, Marli se destydse kêrel, se huis gesien het. Du Toit het gesê hul gesprek was baie emosioneel. “Ons het nie veel gepraat nie. Henri hakkel as hy vinnig praat so toe ek hom sien het hy baie stadig gepraat om alles te verduidelik,” het Du Toit getuig. Volgens Du Toit het Henri versoek om by Reade-Jahn se huis te bly omdat dit nader is aan die hospitaal waar Marli behandel is. Die binneverhoor in die moordverhoor van Henri van Breda is Maandag die Wes-Kaapse hooggeregshof hervat. Die moordverhoor is tydelik onderbreek omdat Van Breda (22) se regsverteenwoordiger versoek het dat regter Siraj Desai moet bepaal of die verklaring wat Van Breda op 27 Januarie 2015 afgelê het, toelaatbaar is of nie. Lees alle vorige berigte oor die bylmoorde-saak op Maroela Media.